**J E G Y Z Ő K Ö N Y V**

**Készült:** Komló Város Önkormányzat Képviselő-testületének 2022. december 14-i nyílt üléséről.

**Jelen vannak:** mellékelt jelenléti ív szerint.

**Polics József:** Tisztelettel köszöntök mindenkit a mai rendkívüli testületi ülésen. Itt vagyunk az adventi várakozás időszakában. Köszönjük a műsort, ami reméljük mindenkinek erőt, energiát ad és tényleg feltöltődünk az előttünk álló csodálatos ünnepekre. A jelenléti ívből megállapítom, hogy jelenleg 9-en vagyunk jelen. Már e-mailben és telefonon jelezte a mai ülésről való távolmaradását Dr. Pál Gabriella és Gerencsér Ágnes. Tehát a testület 10 fővel határozatképes. Az ülést 15 óra 8 perckor megnyitom. A jegyzőkönyv rögzítése hangfelvétellel és gyorsírással történik.

Új, 9.) számú napirendi pontként javaslom felvenni a napirendre is tárgyalni „A közvilágítás korlátozásának pontosítása” című határozati javaslatot. Az anyag pótlólag kiküldésre került. Tájékoztatom továbbá a Tisztelt Képviselő-testületet, hogy a 16.) számú „Kitüntetési javaslatok 2023 I. félév” című előterjesztés az önkormányzati törvény alapján zárt ülésen tárgyalandó.

A polgármester először szavazásra bocsátotta az új napirendi pont felvételét, melyet a Képviselő-testület kézfeltartással, egyhangúlag elfogadott.

Ezután szavazásra bocsátotta egyben a napirendi pontokat, melyeket a Képviselő-testület kézfeltartással egyhangúlag szintén elfogadott.

**Polics József:** A napirendek sorrendje a meghívóban jelzettekhez képest értelemszerűen változik. Az előterjesztések és a határozati javaslat kiküldésre kerültek.

Tájékoztatom a Tisztelt Képviselő-testületet, hogy az alábbi dokumentumok kerültek kiosztásra: a független könyvvizsgálói jelentés tervezet: Tájékoztatom a Képviselő-testületet, hogy a 2021 évi konszolidált beszámoló könyvvizsgálata alap befejeződött. A zárszámadás elfogadásakor jelzett problémák tisztázásra kerültek. A passzív időbeli elhatárolás tekintetében jelentős, de nem lényeges összegű eltérés tapasztalható. Ennek megfelelően a kiosztott tájékoztatóhoz csatolt könyvvizsgálói vélemény korlátozás és minősítés nélkül kerül kiadásra. Kérem tájékoztatásom tudomásul vételét. Tompa Árpád könyvvizsgáló itt lesz a napirendi pontnál, ha szükséges akkor a kiegészítést megteszi vagy ha ezzel kapcsolatban lesz kérdés majd a 2022 évi költségvetésnél megtehetjük.

A 2.) számú napirendi ponthoz a Baranya Megyei Fogyasztóvédelmi Egyesület egyetértő véleménye, valamint az önköltségszámításhoz kapcsolódó két minta kiosztásra került. A 6.) számú napirendi ponthoz a Komlói Fűtőerőmű Zrt. december 5-én megtartott összevont üléseinek teljes aláírt jegyzőkönyve is kiosztásra került. A 9.) számú napirendi ponthoz a határozati javaslat, amely korábban pótlólag kiküldésre került. A 15.) számú napirendi ponthoz a rendezvény részletes tervezett költségvetése is kiosztásra került, minden képviselőnél remélem ott van, és mindenki meg tudta nézni, illetve meg tudja nézni az aktuális napirendi pont tárgyalásánál. Ha valamelyikhez időre van szükség, azt kérem, jelezzék.

**1. sz. napirend**

**Komló 2. sz. háziorvosi körzetben szolgáltató váltás**

Előadó: Polics József polgármester

**Polics József:** Tisztelettel köszöntöm Dr. Somoskövi Zita Magdolna háziorvost és Dr. Tánczos Frigyes Attila háziorvost, ügyvezető urat. A Jogi, ügyrendi és közbeszerzési bizottság, valamint a Humán bizottság tárgyalta és elfogadásra javasolja.

Frakcióvélemény, kérdés, hozzászólási igény nem volt.

A polgármester szavazásra bocsátotta a határozati javaslatot, melyet a képviselő-testület 10 igen szavazattal, egyhangúlag elfogadott és az alábbi határozatot hozta:

**166/2022. (XII. 14.) sz. határozat**

**Komló 2. sz. háziorvosi körzetben szolgáltató váltás**

Komló Város Önkormányzat Képviselő-testülete – a polgármester előterjesztésében, a Humán Bizottság, valamint a Jogi, Ügyrendi és Közbeszerzési Bizottság véleményének figyelembevételével – megtárgyalta a „Komló 2. sz. háziorvosi körzetben szolgáltató váltás” című előterjesztést, és az alábbi határozatot hozza:

1. A Képviselő-testület a 186/2012. (XII. 14.) sz. határozattal jóváhagyott, a 2. sz. felnőtt háziorvosi körzet ellátására vonatkozó feladat-ellátási megállapodást – a szükséges feltételek teljesülése esetén - 2023. február 28-i hatállyal közös megegyezéssel megszünteti, egyúttal megköszöni a feladat-ellátásról gondoskodó dr. Gátos Attila eddigi munkáját.

A Képviselő-testület felhatalmazza a polgármestert az 1. sz. melléklet szerinti szerződést megszüntető megállapodás aláírására.

**Felelős:** Polics József polgármester

**Határidő:** 2023. január 15.

1. A Képviselő-testület elfogadja az UNIMEDKER Kft. (székhely: 7300 Komló, Vájáriskola utca 10.; adószám: 10722354102) ügyvezetőjének azon javaslatát, amely alapján 2023. március 1. napjától dr. Somoskövi Zita Magdolnaháziorvos látná el a Komló 2. sz. felnőtt körzetben a háziorvosi ellátást, az UNIMEDKER Kft. (székhely: 7300 Komló, Vájáriskola utca 10.; adószám: 10722354102) alkalmazott orvosaként.
2. A Képviselő-testület a folyamatos egészségügyi alapellátás biztosításának céljából a 2. sz. felnőtt háziorvosi körzet ellátására vonatkozóan – a szükséges feltételek teljesülése esetén - 2023. március 1-i hatállyal háromoldalú feladat-ellátási megállapodást köt a 2. sz. melléklet szerinti tartalommal, és felhatalmazza a polgármestert a megállapodás aláírására.

**Felelős:** Polics József polgármester

**Határidő**: 2023. január 15.

**Polics József:** Doktornő jó munkát és jó egészséget kívánok, érezze magát jól Komlón!

**2. sz. napirend**

**A köztemetőről és a temetkezés rendjéről szóló önkormányzati rendelet módosítása**

Előadó: Polics József polgármester

**Polics József:** Tisztelettel köszöntöm Kaluzsa Tamás ügyvezetőt. Tájékoztatom a Tisztelt Képviselő-testületet, hogy a rendelet hatálybalépési időpontja az előterjesztéshez csatolt mellékleten elírásra került. Az helyesen természetesen 2023. január 1-je. A Baranya Megyei Fogyasztóvédelmi Egyesület egyetértő véleménye, valamint az önköltséget kiegészítő magyarázat - mint mondtam-, kiosztásra került. 3 bizottság tárgyalta a Jogi, ügyrendi és közbeszerzési bizottság, a Humán bizottság és a Pénzügyi ellenőrzési és gazdasági bizottság és nem hozott támogató döntést. Van-e frakcióvélemény? Jurinovits Miklóst illeti a szó.

**Jurinovits Miklós:** Köszönöm szépen polgármester úr. Az önköltségszámítását megkaptuk, jeleztem is a bizottsági ülésen, hogy nekem aggályaim vannak ezzel, és az én számításaim eltérnek attól, amit akkor ugyan nem részletezve kaptunk, de most megkaptuk részletezve, és továbbra is fenntartom a problémámat, egyszerűen azért, mert a vázlatrajzon ugye a 16 méter x 6 méteres, duplasoros tehát 20 darabos tétel, illetve koporsós sírhely járdáról beszélünk, viszont a számításokba, az alap számításokba az 1,6 méter x 6 méteres, tehát már duplán van beszámolva a sírhely számítással megy; és ennek megfelelően a legvége nem hússzal kellene hogy szorzódjon, hanem csak 10-el, ráadásul ez nem duplázandó tétel lenne. Tehát az én számításaim szerint az anyagköltségnél a beton 40 köbméteres mennyisége 10,54 köbméter szerintem; és a kő 25 köbméteres mennyisége az csak 13 köbméter. Ott ugyan nem lett beduplázva dupla sor, csak 20 darabban lett számolva, az amúgy is duplájával számolt sírhelyek száma. Tehát abszolút én azt gondolom, hogy nem helyes a számítás, ennek megfelelően nem helyes az önköltségi számításunk, ennek megfelelően nem helyes a darabszámra levetített ár sem. Első körben ennyit szeretnék mondani. Köszönöm.

**Polics József:** Köszönöm. Most akkor ez frakció vélemény volt? Van-e még frakcióvélemény? Van-e az előterjesztéssel kapcsolatban kérdés?

**Dr. Barbarics Ildikó:** Elnézést, nem kérdés lett volna, kiegészítés a Miklós által elmondottakhoz. Tehát mivel ahogy összefoglalta a számításokat nem tartjuk helyesnek, és erre vonatkozott a tartózkodó szavazat is a bizottsági üléseken, az az indítványunk, hogy készüljenek el a kijavított számítások, ezeknek a támogatása érdekében addig, amíg ez nem helyes, addig nem tudjuk ezt így támogatni. Tehát hogy ez minél előbb kerüljön korrigálásra. Ezek a számítások kerüljenek ellenőrzésre, amik gyakorlatilag egy ellenjegyzéssel ellátott ellenőrzések, adott esetben belső ellenőr által, mert hogy nem helyesek a számítások, és így nem javasoljuk ezeknek az alkalmazását.

Polics József: Van-e hozzászólási igény? Akkor Kaluzsa Tamást illeti a szó.

**Kaluzsa Tamás:** Köszönöm a szót. Annyit szeretnék elmondani, hogy amikor ezek a sírhelyek készültek, akkor ezek a tételek nem voltak önkormányzati díjtételek, ezek szabadon építhető dolgok voltak, akkor nem is történtek számítások, mivel nem kellett senkinek. Ezeket annak idején mi megcsináltuk, és ezek miután ezek a dolgok szeptembertől lett módosítva, onnantól kezdve lettek önkormányzati díjtételek, pontosabban onnantól kezdve számított bele az önkormányzat dolgába az elszámolás. Na most ezzel kapcsolatban annyit szeretnék mondani, hogy jelen állás szerint nem tudjuk elkészíteni a 2022-es évre történő éves beszámolót, mivel szeptember óta nem született meg az a döntés, hogy mi alapján számoljuk a bevételi oldalt, hogy legyen számolva, melyik tételből mennyi számít önkormányzati díjtételnek, mennyi számít a Kft. hasznának, mennyi számít a „hogy hívjáknak” Ez szeptember óta nem történt meg, nem tudjuk megcsinálni a jelen állás szerint az éves beszámolót, mert a bevételi oldal nem áll rendelkezésre, és december 13., 14., 15. van, nem tudom hányadika van. Tehát mindenki ezzel - ez nagyon fontos dolog, amit a Miki elmondott, úgy gondolom, biztos, hogy ennek rendben kell lennie, de úgy gondolom, hogy jelen pillanatban nem ez a legfontosabb dolog - ez annak idején amikor ez készült, akkor ez nem volt tétel, mert azt mondták, vagy az volt a pontos dolog, hogy ez nem önkormányzati díjtétel, ez a vállalkozás saját „hogy hívjákja”, amit elkészít. Mindegy, hogy mennyibe, milyen anyaggal stb., van egy haszonkulcs rajta és azt annyiért áruljuk,m amennyi ami vállalkozási „hogy hívjákunk”, ez az egyik. A másik dolog meg ugye a cégtől is tőlem teljesen jogosan elvárják azt, hogy próbáljuk ezt az egészet 0 közeli állapotba kihozni, ehhez viszont az elmaradt újra váltásokat kellene előtérbe helyezni. Na, most én írtam már kb. 5 levelet, ahol az a probléma, hogy nagyon sok olyan sír van, ahol nincs meg, hogy ki az újra váltó, mert annak idején az akkori üzemeltető nem írta be. Írtam rengeteg levelet, ahol kértem azt, hogy kérem ezeket a neveket, mert nem tudom hova kiküldeni a levelet, ha nem tudom kiküldeni a levelet nyilván nem lesz újraváltás sem, abból nem fogok bevétel származni. A tavalyi is van egy mínusz, nyilván idén is mínusz fog keletkezni, ha a kettő mínuszt összerakjuk, akkor az már 10.000.000 Ft fölött van. Hát én legjobb tudásom szerint sem fogom tudni ezt kihozni arra, ami itt az elvárás; és úgy gondolom, hogy amennyiben nem segítséget kapok, hanem csak hátráltatást, és ha úgy gondolja a képviselő-testület ezt valaki ezt jobban tudná csinálni, akkor én nagyon szívesen fölállok és átadom ezt az egészet, és valaki akkor csinálja, ha valaki ezt jobban tudja. Én ezt jobban nem tudom csinálni, én úgy gondolom szívvel-lélekkel ezt 13-14 éve csinálom, nekem nem ez a fő megélhetésem, szinte ez egy hobbi, mivel lokálpatrióta vagyok, ebben a városban élek születésem óta, én ezt szívügyemnek tekintem. Ha ez így jó, jó, ha nem jó nem jó. Tehát én ennél többet ez ügyben sajnos nem tudok tenni. Köszönöm a szót.

Polics József: Köszönöm. Kíván-e még valaki hozzászólni? Jurinovits Miklóst illeti a szó.

**Jurinovits Miklós:** Köszönöm szépen polgármester úr! Köszönöm szépen az elmondottakat Tamás. Ettől függetlenül az önköltség számítása helytelen. Tehát ezt a mai nap folyamán kaptam, viszonylag hevenyészve tudtam átnézni, és ezért elnézést kérek, hiszen dolgoztam; és nagyjából fél egy körül kaptam, ha jól emlékszem az e-mailt, de a számítás maga nem jó. Ha ez szeptembertől alkalmazzuk, akkor innentől kezdve ez a számítás nem helyes és nem megfelelő, tehát nem lehet alkalmazni, ez az én véleményem.

**Polics József:** Köszönöm. Kíván-e még valaki véleményt alkotni, hozzászólni? Dr. Barbarics Ildikót illeti a szó.

**Dr. Barbarics Ildikó:** Köszönöm, én azt szeretném mondani, hogy azért ezek ne ugorjunk át én értem azt is, amit a Tamás mond, és nyilván a városnak szüksége van a szolgáltatásra, de ha valamilyen számítás nem jó, akkor találjunk egy köztes megoldást, ami biztosítja a szolgáltatást, de valami olyasmit azért elvártunk volna, hogy akkor áttekintik, korrigálják, kijavítják, bármi egyéb vagy hogy egyáltalán megnézni, hogy akkor miért nem jó, vagy egyeztet. Ez nem hangzott el. Én azt gondolom, hogy most anélkül, hogy itt elkezdünk szavazgatni talán ezt a problémát kellene megoldani, és erre megoldást találni, mert ugye ez fontos. Korábban mi volt, hogy volt, tudjuk, hogy nem volt jó, ezért szeretnénk ezt rendbe tenni a szolgáltatás megfelelő biztosítása érdekében mindkét fél megelégedésére, de azt gondolom, ha az információk csak elmennek egymás mellett és nem a megoldást keressük, akkor ez nem fog eredményre vezetni. Köszönöm szépen.

Polics József: Kíván-e valaki még véleményt nyilvánítani, hozzászólni? Akkor most már tényleg nem látok mást, akkor a vitát lezárom. Én úgy gondolom, hogy jó ideje megy a parttalan vita, én ugyanazt tudom kérni, mint amit kértem, mivel egy Bizottságon tudtam részt venni a Pénzügyi, ellenőrzési és gazdasági bizottságnak az ülésén, hogy minden, még ilyen ritkaság, hogy még a fogyasztóvédelem is azt mondja, hogy indokolt a díjnövekmény, és nem holnapról, hanem egész június 30-áig szóló díjnövekményről beszélünk minimum, ugyanúgy, ahogy elfogadtuk a rendeletünket szeptember 1-ével és az működik, és addig működik, amíg nincs új rendelet. Az önkormányzati bevételek pedig mindig akkor realizálódhatnak, amikor megalkotásra kerül az új rendelet. Biztos van, én sem tudtam átnézni és nincs is időm, se energiám arra, hogy még ezeket is átszámoljam, de aki egy kicsit ismeri a komlói temetőt és a domborzati viszonyait, akkor az nem az Alföld és nem ez a billiárd sík asztal, ahol 0-10 0-17 vagy éppen nem tudom milyen vastagsággal lehet számolni, amikor ilyen lejtős területeken különböző szinteket kell kihozni. Ki kell menni, meg kell nézni és látszik a végeredmény. Én úgy gondolom az önkormányzat érdeke azt kívánja, hogy ez a rendelet január 1-jén hatályba lépjen, azzal a korrekcióval, amit a bevezetőben mondtam, az elírás figyelembevételével, és ennek megfelelően lehet dönteni. A mögötte lévő dolgokat, amelyek belső elszámolás dolgai, azokat utána is lehet rendezni. Tehát én felteszem a szavazásra a rendelet-tervezetet, aki egyetért, igennel szavazzon.

A Képviselő-testület 6 nem szavazattal, 4 igen szavazat mellett nem fogadta el a rendelet-tervezetet.

Polics József: Mivel minősített többség van, mivel a többi dolog üzleti meg egyéb önkormányzati érdekeket sért, ezt a napirendet zárt ülésen újra tárgyalni fogjuk.

**3. sz. napirend**

**Az önkormányzat közművelődési feladatairól szóló rendelet módosítása**

Előadó: Polics József polgármester

**Polics József:** Tisztelettel köszöntöm Aranyos László intézményvezető urat. Tájékoztatom a Tisztelt Képviselő-testületet, hogy a Közkincs kerekasztal és a nemzetiségi önkormányzatok támogató véleménye rendelkezésre áll. Az előterjesztést 2 bizottság tárgyalta a Jogi, ügyrendi és közbeszerzési bizottság, valamint a Humán bizottság és elfogadásra javasolja.

Frakció vélemény, kérdés, hozzászólásig igény nem volt.

A polgármester szavazásra bocsátotta a rendelet-tervezetet, melyet a Képviselő-testület 10 igen szavazattal, minősített többséggel egyhangúlag elfogadott és az alábbi rendeletet alkotta:

**Komló Város Önkormányzata Képviselő-testületének 23/2022. (XII. 15.) önkormányzati rendelete**

**az Önkormányzat közművelődési feladatairól szóló 23/2020. (VII. 17.) önkormányzati rendelet módosításáról**

Komló Város Önkormányzat Képviselő-testülete az Alaptörvény 32. cikk (2) bekezdésében, valamint a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján, a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendeletben foglaltakkal összhangban, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva a következőket rendeli el.

**1. §**

Az Önkormányzat közművelődési feladatairól szóló 23/2020 (VII.17.) önkormányzati rendelet (a továbbiakban: Rendelet) bevezető része helyébe a következő rendelkezés lép:

„Komló Város Önkormányzat Képviselő-testülete az Alaptörvény 32. cikk (2) bekezdésében, valamint a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján, a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendeletben foglaltakkal összhangban, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva a következőket rendeli el.”

**2. §**

A Rendelet 2. § (2) bekezdés a) pontja helyébe a következő rendelkezés lép:

*(Jelen rendelet személyi hatálya kiterjed:)*

„*a)* az Önkormányzat által fenntartott közművelődési feladatot ellátó intézményre, ”

**3. §**

(1) A Rendelet 3. § (1) bekezdése helyébe a következő rendelkezés lép:

„(1) A kultúrához való jog alapvető emberi joga minden állampolgárnak. E jogok, nemre, korra, vallásra, politikai meggyőződére, nemzeti vagy társadalmi származásra való tekintet nélkül mindenkit megilletnek. Komló város polgárainak és közösségeinek joga, hogy igénybe vegyék az önkormányzati fenntartású közművelődési intézmény, valamint a közösségi színterek szolgáltatásait, és a közművelődési megállapodásokban szereplő ellátásokat.”

(2) A Rendelet 3. § (3) bekezdése helyébe a következő rendelkezés lép:

„(3) Az Önkormányzat az e rendeletben vállalt közművelődési feladatait elsősorban az általa fenntartott közművelődési intézmény tevékenységével látja el, amely egyetlen vallási, világnézeti vagy politikai irányzat mellett sem lehet elkötelezett.”

**4. §**

(1) A Rendelet 4. § (1) bekezdése helyébe a következő rendelkezés lép:

„(1) Az Önkormányzat a Kultv. 76. § (3)-(4) bekezdésében meghatározott közművelődési alapszolgáltatásokat látja el, így:

*a)* a művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,

*b)* a közösségi és társadalmi részvétel fejlesztése,

*c)* az egész életre kiterjedő tanulás feltételeinek biztosítása,

*d)* a hagyományos közösségi kulturális értékek átörökítése feltételeinek biztosítása,

*e)* az amatőr alkotó- és előadó-művészeti tevékenység feltételeinek biztosítása,

*f)* a tehetséggondozás- és -fejlesztés feltételeinek biztosítása, valamint

*g)* a kulturális alapú gazdaságfejlesztés.”

(2) A Rendelet 4. §-a a következő (1a) bekezdéssel egészül ki:

„(1a) Az (1) bekezdés a) pontjában foglaltak keretében

*a)* a művelődő közösségnek rendszeres és alkalomszerű művelődési vagy közösségi tevékenysége végzésének helyszínét biztosítja,

*b)* a művelődő közösség számára bemutatkozási lehetőségeket teremt,

*c)* fórumot szervez a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat.”

**5. §**

A Rendelet 5. § (1) bekezdése helyébe a következő rendelkezés lép:

„(1) Az Önkormányzat közművelődési feladatait elsősorban saját fenntartású közművelődési intézményének működtetésével, közművelődési megállapodások megkötésével, valamint közösségi színterek közreműködésével végzi.”

**6. §**

(1) A Rendelet 6. § (1) bekezdése helyébe a következő rendelkezés lép:

„(1) Az Önkormányzat a városi hagyományokat is figyelembe véve közművelődési intézményként Komló Város Önkormányzat Közösségek Háza és Színház Művelődési Központot (címe: 7300 Komló, 48-as tér 1.) működteti. E közművelődési intézmény típusa: művelődési központ. ”

(2) A Rendelet 6. §-a a következő (1a) bekezdéssel egészül ki:

„(1a) A közművelődési alapszolgáltatások:

*a)* művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,

*b)* a közösségi és társadalmi részvétel fejlesztése,

*c)* az egész életre kiterjedő tanulás feltételeinek biztosítása,

*d)* a hagyományos közösségi kulturális értékek átörökítése feltételeinek biztosítása,

*e)* az amatőr alkotó- és előadó-művészeti tevékenység feltételeinek biztosítása,

*f)* a tehetséggondozás- és fejlesztés feltételeinek biztosítása, valamint

*g)* a kulturális alapú gazdaságfejlesztés.

A közművelődési intézmény telephelye: Színház (7300 Komló, 48-as tér 5.)”

**7. §**

A Rendelet 7. §-a a következő (2a) bekezdéssel egészül ki:

„(2a) Az (1) bekezdés l) pontjában szereplő Zrínyi Klub közművelődési megállapodás útján látja közművelődési feladatait. A Zrínyi Klub fenntartója jogi személy. E közművelődési megállapodást az Önkormányzat minden év március 1. napjáig felülvizsgálja.”

**8. §**

A Rendelet8. § (1) és (2) bekezdése helyébe a következő rendelkezések lépnek:

„(1) Az e rendeletben meghatározott közművelődési feladatok megvalósításához az önkormányzati fenntartású, költségvetési szervként működő közművelődési intézmény elsősorban az alapító okiratában rögzített közművelődési alapfeladatok teljesítésével járul hozzá.

(2) Komló Város Önkormányzat Közösségek Háza és Színház Művelődési Központ szolgáltatási tervben rögzíti konkrét feladatait. A szolgáltatási tervet a képviselő-testület által átruházott hatáskörben az Önkormányzat képviselő-testületének szakmailag illetékes bizottsága hagyja jóvá *tárgyév március 1.* *napjáig.* ”

**9. §**

A Rendelet

*a)* 4. § (2) bekezdés nyitó szövegrészében a „(1) bekezdésben” szövegrész helyébe a „(1)-(2) bekezdésben” szöveg és a „feladatok” szövegrész helyébe a „feladatokon” szöveg,

*b)* 9. § (1) bekezdés nyitó szövegrészében az „intézmények” szövegrész helyébe az „intézmény” szöveg,

*c)* 9. § (1) bekezdés a) pontjában az „intézmények” szövegrész helyébe az „intézmény” szöveg,

*d)* 9. § (1) bekezdés b) pontjában az „intézmények” szövegrész helyébe az „intézmény” szöveg

lép.

**10. §**

Hatályát veszti a Rendelet

*a)* 6. § (2) bekezdése,

*b)* „(7300 Komló, 48-as tér 1.)” címe,

*c)* szövege,

*d)* a)–g) pontja,

*e)* szövege,

*f)* (3) bekezdése,

*g)* „(7300 Komló, Városház tér 1.)” címe,

*h)* szövege,

*i)* (4) bekezdés nyitó szövegrészében az „és kulturális” szövegrész,

**11. §**

Ez a rendelet 2022. december 16-án lép hatályba.

**dr. Vaskó Ernő Polics József**

címzetes főjegyző polgármester

Komló, 2022. december 14.

**4. sz. napirend**

**A helyi közforgalmú menetrend szerinti autóbusz-közlekedésben alkalmazandó díjak megállapítása**

Előadó: Polics József polgármester

**Polics József:** Tisztelettel köszöntöm Amrein István urat a Volánbusz Zrt. részéről. Az előterjesztést két bizottság tárgyalta a Jogi, ügyrendi és közbeszerzési bizottság és a Pénzügyi, ellenőrzési és gazdasági bizottság, és mindkét bizottság elfogadásra javasolja.

Frakcióvélemény, kérdés, hozzászólási igény nem volt.

A polgármester szavazásra bocsátotta a határozati javaslatot, melyet a Képviselő-testület 10 igen szavazattal egyhangúlag elfogadott és az alábbi határozatot hozta:

**167/2022. (XII. 14.) sz. határozat**

**A helyi közforgalmú menetrendszerinti autóbusz-közlekedésben alkalmazandó díjak megállapítása**

A Képviselő-testület – a polgármester előterjesztésében, a VOLÁNBUSZ Zrt. javaslata, valamint a Pénzügyi, Ellenőrzési és Gazdasági Bizottság, valamint a Jogi, Ügyrendi és Közbeszerzési Bizottság véleménye alapján - megtárgyalta „a helyi közforgalmú menetrendszerinti autóbusz-közlekedésben alkalmazandó díjak megállapítása” c. előterjesztést és az alábbi határozatot hozza:

**1.** A Képviselő-testület a Komló közforgalmú menetrendszerinti autóbusz közlekedésben 2023. február 1. napjától alkalmazandó menetjegy-, és bérletárakat az alábbiak szerint állapítja meg:

* 1. Menetjegy árak:

Menetjegy (elővételi) 300 bruttó Ft/db

Menetjegy (autóbuszon váltott) 350 bruttó Ft/db

* 1. Bérlet árak:

Egyvonalas félhavi bérlet 3 100 bruttó Ft/db

Összvonalas félhavi bérlet 4 100 bruttó Ft/db

Egyvonalas havi bérlet 4 600 bruttó Ft/db

Összvonalas havi bérlet 6 200 bruttó Ft/db

Tanuló havi bérlet 2 000 bruttó Ft/db

Nyugdíjas havi bérlet 2 000 bruttó Ft/db

A havi bérletek háromszoros áráért negyedéves bérlet is váltható*.*

**2.** A Képviselő-testület a Komló közforgalmú menetrendszerinti autóbusz közlekedésben 2023. február 1. napjától alkalmazandó pótdíjakat az alábbiak szerint állapítja meg:

Pótdíj jellege Pótdíj (Ft)

2.1. Az utazási igazolványok használatával összefüggő pótdíjfizetés esetei 8 000,- Ft

2.2. A pótdíjfizetés egyéb esetei 8 000,- Ft

2.3. Pótdíj késedelmes megfizetése 12 000,- Ft

2.4. Bemutatási díj 1 300,- Ft

A 2.1-2.4. pontokban említett eseteket a Szolgáltató Üzletszabályzata tartalmazza részletesen.

**3.** A Képviselő-testület a Komló közforgalmú menetrendszerinti autóbusz közlekedésben 2023. február 1. napjától alkalmazandó egyéb díjakat az alábbiak szerint állapítja meg:

Egyéb díjak:Díj (Ft)

3.1. Kutyaszállítás azonos a menetjegy árával

3.2. Bérletigazolvány kiállításának és cseréjének díja 150 Ft

3.3. Visszaváltás kezelési költsége

(darabonként a visszatérítendő összeg százalékában) 20 %

**4.** A Képviselő-testület felhatalmazza a polgármestert a jelen határozatban foglalt döntés miatti közszolgáltatási szerződés-módosítás aláírására.

**Határidő:** 2022. december 31.

**Felelős:** Polics József polgármester

**Polics József:** Köszönöm szépen a Volánnak a gyors reagálású hadtestét és a munkáját, és arra kérem, hogy a bevezetéshez szükséges lépéseket tegyék meg.

**5. sz. napirend**

**3. sz. fogorvosi körzetre vonatkozó feladat-ellátási szerződés felülvizsgálata és új szerződés kötése**

Előadó: Polics József polgármester

Polics József: Nem látok meghívott vendégünket. A Humán bizottság tárgyalta és elfogadásra javasolja.

Frakcióvélemény, kérdés, hozzászólási igény nem volt.

A polgármester szavazásra bocsátotta a határozati javaslatot, melyet a Képviselő-testület 10 igen szavazattal egyhangúlag elfogadott és az alábbi határozatot hozta:

**168/2022. (XII. 14.) sz. határozat**

**3. sz. fogorvosi körzetre vonatkozó feladat-ellátási szerződés felülvizsgálata és új szerződés kötése**

A Képviselő-testület – a polgármester előterjesztésében, a Humán Bizottság véleménye alapján - megtárgyalta a „3. sz. fogorvosi körzetre vonatkozó feladat-ellátási szerződés felülvizsgálata és új szerződés kötése” tárgyú előterjesztést és az alábbi határozatot hozza:

1. A Képviselő-testület a „dr. Révész és Társa Kereskedelmi és Egészségügyi Szolgáltató Kft-vel” (képviseli: dr. Révész András fogorvos) a 3. sz. fogorvosi körzet ellátására vonatkozóan feladat-ellátási szerződés tervezetét – a jelen előterjesztés 1. sz. melléklete szerinti tartalommal – jóváhagyja, egyúttal felhatalmazza a polgármestert a szerződés aláírására.

**Határidő:** 2022. december 16.

**Felelős:** Polics József polgármester

**6. sz. napirend**

**A Komlói Fűtőerőmű Zrt. összevont alapítói, igazgatósági és felügyelőbizottsági ülésén a polgármester által leadott szavazatok jóváhagyása**

Előadó: Polics József polgármester

**Polics József:** Tisztelettel köszöntöm Mayerhoff Attilát, az igazgatóság elnökét. Ahogy mondtam az aláírt jegyzőkönyv kiosztásra került. Egy bizottság tárgyalta a Jogi, ügyrendi és közbeszerzési bizottság, és elfogadásra javasolja.

Frakcióvélemény, kérdés, hozzászólási igény nem volt.

A polgármester szavazásra bocsátotta a határozati javaslatot, melyet a Képviselő-testület 10 igen szavazattal egyhangúlag elfogadott és az alábbi határozatot hozta:

**169/2022. (XII. 14.) sz. határozat**

**A Komlói Fűtőerőmű Zrt. összevont alapítói, igazgatósági és felügyelőbizottsági ülésén a polgármester által leadott szavazatok jóváhagyása**

A Képviselő-testület – a polgármester előterjesztésében, valamint a Jogi, Ügyrendi és Közbeszerzési Bizottság véleménye alapján – megtárgyalta „A Komlói Fűtőerőmű Zrt. összevont alapítói, igazgatósági és felügyelőbizottsági ülésén a polgármester által leadott szavazatok jóváhagyása” tárgyú előterjesztést, és az alábbi határozatot hozza:

1. Komló Város Önkormányzat, mint a Komlói Fűtőerőmű Zrt. egyedüli részvényese megismerte a 2022. december 5. napján megtartott összevont Alapítói, Igazgatósági és Felügyelőbizottsági ülés napirendjeit és utólagosan jóváhagyja az 5/2022. (XII.05.) számú alapítói határozat vonatkozásában a polgármester – alapító képviseletében – leadott szavazatát.
2. Képviselő-testület felkéri a Zrt. ügyvezetését, hogy a Nemzetközi Fejlesztési és Forráskoordinációs Ügynökség Zrt. (NFKKÜ) „Megújuló energián alapuló távfűtési rendszer korszerűsítése és fejlesztése” című, 2022/MA/Távhő/01 pályázati azonosítójú pályázati kiírásra benyújtott pályázat alakulásáról adjon a jövőben tájékoztatást a Képviselő-testület részére.
3. A Képviselő-testület megismerte és elfogadja a 2022. október 10. napján megtartott Igazgatósági és Felügyelőbizottsági ülésről, valamint a 2022. október 18. napján megtartott összevont Alapítói, Igazgatósági és Felügyelőbizottsági ülésről kapott tájékoztatást.
4. A Képviselő-testület felhatalmazza a polgármestert a szükséges alapítói határozatok aláírására és kibocsátására.

**Határidő:** Azonnal

**Felelős:** Polics József polgármester

Mayerhoff Attila igazgatósági elnök

**7. sz. napirend**

**A BARANYA-VÍZ Zrt. közgyűlésének írásbeli határozathozatala során a polgármester által leadott szavazat jóváhagyása**

Előadó: Polics József polgármester

**Polics József:** 2 bizottság tárgyalta az előterjesztést a Jogi, ügyrendi és közbeszerzési bizottság, valamint a Pénzügyi, ellenőrzési és gazdasági bizottság, mindkettő elfogadásra javasolja. Van-e frakcióvélemény, kérdés, hozzászólási igény? Barbarics Ildikót illeti a szó.

**Dr. Barbarics Ildikó:** Köszönöm a szót. Polgármester Úr, tisztelt Képviselő-testület! Jómagam is szavaztam ebben a kérdésben, mint felügyelő bizottsági tag, ezért is gondoltam, hogy jó lenne hozzászólni, lehet hogy nem mindenki van tisztában ezzel a napirenddel. Ugye durván 912.000.000 Ft támogatásról döntöttünk. Én azt gondolom, és itt a Baranyavíz Zrt-re vonatkozó az egyik véleményem, hogy ebben a kérdésben talán nem elektronikus úton kellett volna megkeresni bennünket, jobb lett volna, ha egy személyes megbeszélés során kerül sor a döntésre. Azt tudni kell, hogy hiába tesszük mérlegre a rendelkezésre álló Baranya, illetve hát a Komló-Víz Kft, tehát az önkormányzati vagyont nyilvánvalóan nincs egyensúlyban, ha azt nézzük, hogy ingyenes átadásról beszélünk, és az a hiány, amivel a Baranya Zrt. küzd, azt gyakorlatilag ugye ez a támogatási összeg biztosítaná a kifizetéseket, a bérektől elkezdve a teljes fennmaradását mindaddig, amíg valami nem történik. Azért is jó lett volna, ha személyes megbeszélésre kerül sor, mert éppen az e-mailen kért elektronikus szavazás időpontjában látott napvilágot az a hír, hogy az állam kihátrál ezen cégeknek az államosításból, mint olyanból vissza hátrál. De azt is hallottuk, hogy ugye 3 cég maradt a hálóban, akikkel ez az államosítás végbe menne. Több ellentmondásos információ tény és hát ezekkel kapcsolatos kérdés is volt, ami felmerült, azonban felügyelőbizottsági tagként is azt kell mondanom, hogy az a kivéreztetett állapot, amiben jelenleg a Baranyavíz Zrt. került és van nem nagyon engedett más választást, mint ezt a támogatási összeget megszavazni, Ezzel kapcsolatban természetesen kaptunk egy támogatói megállapodást is, amivel összefüggésben megint csak számos kérdés felmerült, hiszen ez alapjáraton egy visszatérítendő támogatás, amiről beszélünk, ennek az egyik feltétele, hogy február, ha jól emlékszem, február 28-ig az integrációnak meg kell történnie, ha ez megtörténik, akkor válik vissza nem térítendő támogatássá. Igen ám, de ha közben az állam kihátrál, ami ugye a hírek azért napvilágra kerültek, abban az esetben is van visszatérítendő kötelezettségünk, igaz hogy arányosan, illetve azon összegek vonatkozásában, ami felróható módon használt fel a Baranyavíz Zrt.. Ezek sem tisztázottak és az sem, hogy a deviza árfolyamváltozásból eredő hátrányok is gyakorlatilag a Támogatottat terhelik ebben a kérdésben, és mondhatjuk, hogy persze egyébként miből fizetné vissza a Baranyavíz Zrt. azért ezekről jó lett volna beszélni. Még egyszer mondom az igen, jómagam igen szavazatának is alapvetően az volt az oka, hogy a jelenlegi nagyon mínuszos helyzetben ahhoz, hogy a dolgozók egyáltalán a fizetésüket megkapják, hogy ezt a közszolgáltatást szolgáltatni tudják tetszik nem tetszik, erre a támogatásra most ebben a pillanatban is és hát nyilván a jövőre nézve is nagy szükség volt. Úgyhogy ezért is támogatom, jómagam is ezt az előterjesztést, mint ahogy a FEB tagként is ez igen szavazatomat adtam. Köszönöm.

**Polics József:** Köszönöm szépen. Van-e további vélemény nyilvánítási igény? Nem látok. Akkor a vitát lezárom. Pontosan 912.581.000 forintos vissza nem térítendő támogatás érkezett a Baranyavíz Zrt. számlájára. Hála isten azt mondom, igen az alapszabály az lehetőséget ad az elektronikus szavazásokra és kénytelenek voltunk ezzel élni, mert szorított az idő, szorított az idő és nem véletlenül, hisz nem tehetett az ügyvezető mást, mint az alapszabály szerinti 21-ei határidőt írta be a kísérőlevélbe. Mivel a támogatás folyósításának feltételei szorítottak, és szorított a számla üressége és a kifizetési kötelezettségek, ezért maradt el a személyes felügyelő bizottsági ülés, illetve tulajdonosi közgyűlés is. Azt mondom, hogy augusztus óta ezzel a témával foglalkozunk különböző szinten, de a probléma már a májusi mérleg jóváhagyó közgyűlés alkalmával is előre volt vetítve, hisz a 2022 évi üzleti terv eleve több mint 400.000.000 Ft fölötti veszteséget prognosztizált. amit akkor sem lehetett látni, nem volt kézzelfogható kezelési megoldás egy ilyen nagyságrendű összegnek. Mindenhol megfordultunk, jómagam rengeteg Minisztériumban jártam és a vége, már akkor is az volt, hogy az államosítás irányába fog elmozdulni a dolog. Augusztusban, amikor először testületi ülésen is tárgyaltuk ezt a témát, akkor egy teljesen más ütemterv volt. Egy november 1-i határidő, a testület minden döntést, ami kellett határidőben meghozott, ennek ellenére nem lehetett végigvinni a rendszeren. Most is vannak a február 28-ával kapcsolatban, ami a támogatási szerződésben szerepel nekem nagy kérdőjeleim, de én úgy gondolom, amit képviselő asszony elmondott, hogy a Baranya-Víz ezt nem fogja tudni visszafizetni, és a közel 913.000.000 forintos idei hiány és támogatás valójában ezt az évet tette rendbe. A 2023-as esztendőnek a egész évre vonatkozó magasabb energetikai költségei miatt durva a mostani prognosztizált szám, tehát itt minden út az államosítás felé visz, és mivel nem fog tudni más jótállni csak az állam vagy a céggel szemben az egyéb jogi eszközök, ezért úgy gondolom, és főleg úgy, hogy az önkormányzatnak nincs mögöttes felelőssége, mert azért, ha tulajdonosi mögöttes felelősség lenne, akkor azért Komló eléggé kemény százalékban, legmagasabb százalékban lenne érintett az ügyben, ezek nem állnak fenn, ezért én azt mondom, hogy ezt a mentőövet, amit 3 gazdasági társaság kapott meg az országban, ezt úgy gondolom, hogy el kell fogadni és jóvá kell hagyni. Meglátjuk január elején, hogy milyen lépéseket kell még tenni, hogy a február 28-ai állami tulajdonba adási feltételt tudjuk teljesíteni.

A polgármester szavazásra bocsátotta a határozati javaslatot, melyet a Képviselő-testület 10 igen szavazattal, egyhangúlag elfogadott és az alábbi határozatot hozta:

**170/2022. (XII. 14.) sz. határozat**

**A BARANYA-Víz Zrt. közgyűlésének írásbeli határozathozatala során a polgármester által leadott szavazat jóváhagyása**

A Képviselő-testület – a polgármester előterjesztésében, a Pénzügyi, Ellenőrzési és Gazdasági Bizottság, valamint a Jogi, Ügyrendi és Közbeszerzési Bizottság véleménye alapján – megtárgyalta „A BARANYA-Víz Zrt. közgyűlésének írásbeli határozathozatala során a polgármester által leadott szavazat jóváhagyása”című előterjesztést és az alábbi határozatot hozza:

1. A Képviselő-testület megismerte az Energiaügyi Minisztérium által a BARANYA-Víz Zrt.-nek nyújtható 912.581.000,- Ft összegű működési támogatás befogadásának feltételeit, és utólagosan jóváhagyja a döntéshozatal során a polgármester 1. sz. melléklet szerint – az önkormányzat nevében – leadott szavazatát.

**Felelős:** Polics József polgármester

Csollák István vezérigazgató

**Határidő:** Azonnal

**8. sz. napirend**

**Nagyrét utca 1520/16 hrsz-ú ingatlan bérleti és vételi jog átadása**

Előadó: Polics József polgármester

**Polics József:** Nem látok itt sem meghívott vendéget. Egy bizottság tárgyalta a Jogi, ügyrendi és közbeszerzési bizottság és elfogadásra javasolja.

Frakcióvélemény, kérdés, hozzászólási igény nem volt.

A polgármester szavazásra bocsátotta a határozati javaslatot, melyet a Képviselő-testület 9 igen szavazattal egyhangúlag elfogadott és az alábbi határozatot hozta:

**171/2022. (XII. 14.) sz. határozat**

**Nagyrét utca 1520/16 hrsz.-ú ingatlan bérleti és vételi jog átadása**

A képviselő-testület – a polgármester előterjesztése, a Jogi, ügyrendi és közbeszerzési bizottság javaslata alapján – megtárgyalta a „Nagyrét utca 1520/16 hrsz.-ú ingatlan bérleti és vételi jog átadása” című előterjesztést, és az alábbi határozatot hozza:

1. A Képviselő-testület hozzájárul ahhoz, hogy a Nagyrét utca 1520/16 hrsz.-ú, 4000 m2 nagyságú, „beépítetlen terület” megnevezésű ingatlan bérleti (és vételi) jogát a Geisz és Társai Bt. (székhely: 7300 Komló, Mikszáth Kálmán utca 7/C.; adószám: 22205416-2-02) átadja a GAND.SE TRADE Kft. részére (székhely: 2040 Budaörs, Szabadság út 142. B. ép. 10. lház. 2. em. 38; Cg 13-09-202044; adószám: 27082351-2-13) a Komlón, 2021. április 21. napján megkötött bérleti szerződésben foglalt, változatlan feltételekkel.
2. Az ingatlan beépítési kötelezettségének teljesítése során a Geisz és Társai Bt. által aláírt bérleti szerződés dátuma (2021. április 15.) a mérvadó, azaz a GAND.SE TRADE Kft-nek 2024. április 15-ig kell beépítenie az ingatlant.
3. A GAND.SE TRADE Kft. által kötendő bérleti szerződés melléklete az ingatlan licitje során a Geisz és Társai Bt. képviselője által tett nyilatkozat.
4. A Képviselő-testület hozzájárul, hogy a GAND.SE TRADE Kft. a 7300 Komló, Nagyrét u. 1520/12 hrsz. alatti ingatlant, mint telephelyét a cég iratain feltüntesse és a Cégnyilvántartásba telephelyként bejegyeztesse.
5. A Képviselő-testület utasítja a jegyzőt, hogy gondoskodjon a bérleti szerződés elkészítéséről, egyúttal felhatalmazza Komló Város Önkormányzat Városgondnokság intézményvezetőjét a szerződés aláírására.

**Határidő**: 2023. január 15.

**Felelős**: dr. Vaskó Ernő címzetes főjegyző

Bareith Péter intézményvezető

**9. sz. napirend**

**A közvilágítás korlátozásának pontosítása**

Előadó: Polics József polgármester

**Polics József:** Két bizottság tárgyalta, a Jogi, ügyrendi és közbeszerzési bizottság, valamint a Pénzügyi, ellenőrzési és gazdasági bizottság és elfogadásra javasolja.

Frakcióvélemény, kérdés, hozzászólási igény nem volt.

A polgármester szavazásra bocsátotta a határozati javaslatot, melyet a Képviselő-testület 9 igen szavazattal egyhangúlag elfogadott és az alábbi határozatot hozta:

**172/2022. (XII. 14.) sz. határozat**

**A közvilágítás korlátozásának pontosítása**

A Képviselő-testület - a polgármester szóbeli előterjesztésében, a Jogi, ügyrendi és közbeszerzési bizottság és a Pénzügyi, ellenőrzési és gazdasági bizottság véleményének figyelembevételével - *megismerve a választókerületi települési képviselők véleményét a közvilágítás korlátozása tárgyában* az alábbi határozatot hozza:

1. A Képviselő-testület a *közvilágítás mértékének korlátozásáról szóló 17/2022. (XI. 24.) önkormányzati rendelet,* valamint az abban előírt képviselői egyeztetések alapján előkészített közvilágítási kikapcsolási terv végrehajtását tudomásul veszi, és annak teljes végrehajtását jóváhagyja.
2. A Képviselő-testület a már végrehajtott közvilágítás korlátozási intézkedések tapasztalatainak figyelembevételével elrendeli a végrehajtott intézkedések felülvizsgálatát. A területi képviselők az előzetesen jóváhagyott kikapcsolási terv alapján kialakult állapotot felülvizsgálhatják, és a szükségesnek ítélt ki-, és visszakapcsolásokat kezdeményezhetik a Városgondnokságnál. A módosítások során törekedni kell a megtakarítási és fogyasztási egyensúly megteremtésére. Az intézmény a ki és- visszakapcsolásokat köteles végrehajtani oly módon, hogy a 2022. december 15.-ig bejövő igényeket lehetőség szerint 2022. december 24-ig teljesíteni kell. A képviselői igények végső benyújtási határideje 2022. december 31., végrehajtási határideje pedig 2023. január 15.

**Határidő: 2022. december 24. – első körös visszakapcsolásra**

**2022. december 31. – a képviselői igénybejelentésre**

**2023. január 15. – az utolsó igények végrehajtására**

**Felelős: Bareith Péter intézményvezető**

1. A Képviselő-testület felhatalmazza a Városgondnokság vezetőjét, hogy a visszakapcsolásokhoz szükséges szerződéseket megkösse, és kötelezettséget vállaljon. A fedezetet a 2023. évi költségvetés terhére a Városgondnokság intézmény költségvetésében biztosítja. Utasítja a Városgondnokság vezetőjét, hogy a szerződéskötés során lehetőség szerint legfeljebb a kikapcsolás tekintetében irányadó egységárak alkalmazásával járjon el, továbbá utasítja, hogy a végleges mennyiség és az egységár figyelembevételével a fedezet 2023. évi intézményi költségvetésébe történő beépítéséről gondoskodjon.

**Határidő:** **szerződéskötésre: 2022. december 16.,**

**költségvetés tervezésére: 2023. február 15.**

**Felelős: Bareith Péter intézményvezető**

1. A Képviselő-testület hozzájárul, hogy a 3. pontban meghatározott kötelezettségvállalás vonatkozásában az intézkedések sürgősségére tekintettel a Városgondnokság eltekintsen a beszerzési szabályzat alkalmazásától.

**Határidő**: **2022. december 16.**

**Felelős: Bareith Péter intézményvezető**

**Polics József:** Csak annyit szeretnék hozzátenni, hogy azért most már ott vagyunk az ezres szám magasságában, a mai számot pontosan nem tudom, a tegnapi 843 volt, ha jól emlékszem. Tehát itt, ha a holnapi napon jó idő lesz, akkor az alap korlátozások meg fognak történni, és valójában most a kisebb korrekciókra kerül sor. Éjszakai bejárás, tompított fényes bejárás, videózás, fotózás, egy csomó ember meghallgatása. Már az elején elmondtam, hogy nem hobbiból, nem örömből korlátozza az ember. Ha az eredeti pályát hagytuk volna, akkor 110.000.000 Ft-os költségről beszélünk. A mostani kisebb korrekciók pontos hatását még nem tudom, de durván a 60.000.000 forint környezetében lesz a már közbeszerzéssel lefolytatott eljárások figyelembevételével az éves közvilágítási költségünk, plusz hozzájön a kikapcsolási költség, ami 7-8 millió forintban reményeink szerint meg fog állni. Tehát 68.000.000 lesz, és azért direkt a 68-at mondom, mert 2010-ben, amikor elkezdtük ezt a szolgálatot az első költségvetés 2011. évi összeállítása során a város költségvetése 68.000.000 forintot tartalmazott a közvilágítási szakfeladaton. Most, ezzel a megemelt-tel két hatalmas korszerűsítés után fogjuk ezt a számot elérni, ami majd az év végi leltár meglesz a tervezett 20.000.000 Ft-tal szemben várhatóan 27,5 millió forintos lesz a 2022. évi közvilágítási költségünk, ami valójában az év közben megemelt rendszerhasználati díjnak köszönhető. Reméljük, az már nem fog emelkedni a 2023-as évben és magas szintű kormányzati ígéretek vannak az ebből eredő többletköltségek támogatására. Ezek, hogy milyen mértékűek lesznek, el fognak dőlni remélem már ebben a hónapban. Én köszönöm mindenkinek a munkáját, külön köszönöm a Városgondnokságnak, és annak vezetőjének Bareith Péternek és az ezzel foglalkozó kollégáiknak, akik éjjel-nappal az elmúlt hónapokban ezzel foglalkoztak, különböző variációkat állítottak föl, nem várok senkitől tapsikolást, örömöt, hogy ezt meg kellett tennünk, de mindenkit arra kérek, hogy vegye tudomásul, hogy más időket élünk, olyan dolgok jönnek, amik az utóbbi időben nem voltak, és nekünk amennyire lehet ezekhez a nehéz körülményekhez is alkalmazkodnunk kell.

**10. sz. napirend**

**2022. évi költségvetés zárásához szükséges intézkedések**

Előadó: Polics József polgármester

**Polics József:** Tisztelettel köszöntöm Tompa Árpád könyvvizsgáló urat. A Pénzügyi, ellenőrzési és gazdasági bizottság tárgyalta a napirendet és elfogadásra javasolja.

Frakcióvélemény, kérdés, hozzászólási igény nem volt.

A polgármester szavazásra bocsátotta a határozati javaslatot, melyet a Képviselő-testület 10 igen szavazattal, egyhangúlag elfogadott és az alábbi határozatot hozta:

**173/2022. (XII. 14.) sz. határozat**

**2022. évi költségvetés zárásához szükséges intézkedések**

A Képviselő-testület – a polgármester előterjesztésében, Pénzügyi, Ellenőrzési és Gazdasági Bizottság javaslatainak figyelembevételével – a 2022. évi költségvetés zárásához szükséges intézkedéseket megtárgyalta és meghozta az alábbi határozatot:

1. A Képviselő-testület tájékozódott a 2022. évi REKI támogatás (települési önkormányzatok rendkívüli költségvetési támogatása) összegéről, illetve a 2021. évi HIPA elszámolásból eredő többletbevételről.

2. A Képviselő-testület tudomással bír arról, hogy a REKI támogatás összegéből - a társulási feladatokhoz kapcsolódó - orvosi ügyeleti feladatok kapcsán elnyert 8.423.049,- Ft változatlan összegben a Komlói Kistérség Többcélú Önkormányzati Társulás (továbbiakban: Társulás) részére továbbadandó támogatás.

Az átadott támogatás arányos részét, 5.771.002,-Ft-ot a Társulás Komló Város Önkormányzat (továbbiakban: Önkormányzat) részére visszatéríti, míg a 2.652.047,-Ft különbözet fedezetét az Önkormányzat egyéb dologi előirányzata terhére biztosítja azzal, hogy ezek költségvetési rendeleti átvezetésére a visszamenőleges költségvetési rendelet módosításban kell sort keríteni.

3. Az 1. és 2. pontok figyelembevételével az önkormányzat működési hiánya 647.697.778,- Ft-ra csökken.

4. A működési hiány előirányzati rendezése érdekében a Képviselő-testület felhatalmazza a polgármestert, hogy valamennyi többletbevételt, kiadási megtakarítást – beleértve a fel nem használt tartalékokat, illetve az intézmények finanszírozási előirányzatait is – felhasználva, a szükséges mértékben előirányzatokat zárolva intézkedjen.

Az intézkedések nem veszélyeztethetik a személyi juttatások kifizetését, az intézmények folyamatos működését és a feladatalapú támogatások elszámolását. Az intézkedések előirányzati átvezetéséről ugyancsak a visszamenőleges költségvetési rendeletmódosítás keretében kell gondoskodni.

5. A Képviselő-testület valamennyi intézményi többletbevétel tekintetében megtiltja az azok terhére történő kötelezettségvállalást. Ez alól kivételt képeznek a tovább számlázáshoz kapcsolódó, az ÁFA és a Képviselő-testület egyedi döntése alapján többlet feladat fedezetére jóváhagyott bevételek.

Az így elért bevételi többletet az intézmények szabad maradvány formájában kötelesek átvinni a 2023. évre.

6. A Képviselő-testület a jövő évi költségvetés megalapozása érdekében elrendeli, hogy lehetőség szerint a közműhátralék és közmunka tartalékok minél magasabb egyenleggel, tényleges számlapénz formájában kerüljenek átvitelre 2023. évre, akár más előirányzatok, illetve az intézményeket megillető finanszírozás nagyobb arányú zárolása terhére is.

7. A Képviselő-testület felkéri a polgármestert, hogy a 2-5. sz. határozati pontok végrehajtásáról az átmeneti gazdálkodásról szóló tájékoztató keretében számoljon be.

8. A Képviselő-testület felhatalmazza a polgármestert, hogy a folyamatban lévő 2023. évi költségvetési törvénymódosítás, a minimálbér és garantált bérminimum, a 2022. és 2023. évi infláció, a 2023. évi várható GDP változás, továbbá a 2023. januárjától alkalmazandó energiaárak ismeretében 2023. január 11-ig tervezési utasítást adjon ki az intézményeknek a 2023. évi költségvetési rendelet megalapozása érdekében.

9. A Képviselő-testület a köztisztviselői illetményalapot – amennyiben annak központi nagyobb mértékű módosítására nem kerül sor – 46.380,- Ft-ban állapítja meg 2023. évre.

**Határidő:** zárási feladatokra 2022. december 31.

tervezési utasításra 2023. január 11.

költségvetés tervezésre 2023. február 15.

beszámolásra és maradvány felhasználásáról szóló döntésre 2023. március 10.

**Felelős:** Polics József polgármester

dr. Vaskó Ernő címzetes főjegyző

**Polics József:** Annyit szeretnék így az egyhangú szavazás után is hozzátenni, hogy az előterjesztés az elmúlt évek vaskosabb anyagához képest nagyon karcsúra sikeredett hála istennek. Az egyik legfőbb oka, hogy nem kellett több variációs végrendelkezést tenni, hisz nem is emlékszem ilyenre a 12 év alatt, hogy a rendkívüli önkormányzati támogatásról szóló döntés és a finanszírozás megtörtént volna ebben az időszakban, mindig december 28-29-én, utolsó pillanatban, és akkor is nagy kézi manővereket kellett végrehajtani, hogy tudjuk teljesíteni a kifizetéseket. Ez most hála isten ilyen szempontból kedvezőbb. Azért a 243 millió kért-tel szemben a 234 millió forintos kormányzati támogatás az úgy gondolom, hogy megint sokat segített abban, hogy ez az elég csúnya számnak kinéző, több mint 900.000.000 forintos hiányunk az itt az év végére helyreálljon. Természetesen kellett hozzá a két hitelnek a benyújtása is, amiből az egyik már sínen van, a másik hitelre még a 22 kétmilliósra várjuk a kormányzati jóváhagyást. Kellett hozzá az intézményekben az a racionális költséghatékony gazdálkodás, ami megtakarításokat eredményezett, kellett hozzá az a többlet adóbevétel, amelyhez kellettek a vállalkozások, kellettek a magánszemélyek, és itt is szeretném megköszönni nekik, és kellett hozzá egy csomó ember munkája a teljes évben végig, az odafigyelése, mert a szám az nagyon ijesztő volt. Valójában azért az elmúlt 1-2 hét az, amikor már azt mondhatjuk láttuk a pozitív véget, de azért pontos számokkal kellett alátámasztani. Hála isten megjöttek vagy reményeim szerint még a kisebb tételek is megjönnek az elkövetkezendő napokban is, és a visszafizetendő tagi kölcsönök is befolynak, amik még tovább fogják javítani az év végi zárást és a jövő évi kezdetet, ami nem egy egyszerű kategória lesz. Tehát én köszönöm mindenkinek, aki mindent megtett annak érdekében, hogy Komló város 2022. évi költségvetése is stabil lábakon maradjon.

**11. sz. napirend**

**TOP-2.1.1-15-BA1-2016-00001 azonosítószámú „Szabadidőpark és Vállalkozók Háza Komlón” c. projekt keretében létrejött bérleti szerződésekben szereplő határidők módosítása**

Előadó: Polics József polgármester

**Polics József:** A Jogi, ügyrendi és közbeszerzési bizottság tárgyalta és elfogadásra javasolja. Van-e frakcióvélemény? Barbarics Ildikót illeti a szó.

**Dr. Barbarics Ildikó:** Köszönöm a szót polgármester úr, ahogy a bizottsági ülésen is azért elhangzott, gyakorlatilag hát azért nem olyan jó szívvel tárgyaltuk ezt a napirendi pontot, hiszen olyan témáról van szó, olyan elmaradt munkálatokról feltételekről, amik azért javarészt pályázati feltételként is szerepeltek, amit a bérlő bevállalt. Az egyértelmű hiányosságára hivatkozva most meghatározunk egy újabb határidőt, az egyébként a bérleti szerződésben előírt feladatok elvégzésére anélkül, hogy hát bármiféle nem mondom, hogy retorzió, de valamifajta figyelem felhívás vagy egyéb történne egyébként a bérlő felé. Remélem, hogy nem arra fog sor kerülni, hogy folyamatosan fogjuk tolni a határidőket. Ha felmegyünk és megnézzük a környezetet, akkor sajnos azt kell, hogy mondjam, hogy holdbéli táj, amit látunk. se gyerek, se közösség, se programok. Itt van ez ádventi időszak, még csak a hangulatát sem kelti az a hely, aminek egyébként az lenne a célja, hogy programokat szervezzen Komló városlakosság és adott esetben a gyerekek részére, de felnőttek részére is. Azt gondolom, hogy ennél jobb időszak nem kellene, hogy legyen, ehelyett, ha csak a belvárosra korlátozódnak a programok, akkor sincs indoka annak, hogy egyébként azon a területen adott esetben miért nem történik semmi. Én azt gondolom, hogy sokkal szigorúbb nyomon követésre lenne szükség ahhoz, hogy a bérlő igenis vegye tudomásul, hogy mi a kötelezettsége, és azokat hajtsa végre. Ezt a jövőre nézve mindenképpen ajánlom. Nem szeretném, ha jövő novemberben megint itt lennénk, hogy semmi nem történik. Azt gondolom, hogy azért ezt az egy éves kitolt időpontot jó lenne úgy figyelemmel követni, hogy tudjuk azt, hogy vannak munkálatok, amik nem egy hónap alatt elvégzendőek és a cél az legyen, hogy minél előbb működjön az, ami most abszolút nem működik, és hát iszonyatosan sivár és semmi sincs. Még arra hívnám fel a figyelmet, és ez egy módosító indítvány is egyben a frakció részéről, ami az előterjesztésben szerepel, hogy a játszóház és büfé megnyitása kapcsán a határidő 2023. június 30. legyen. Ehhez képest a határozati javaslatokban valamennyi tételnek a határideje, a módosított határidő 2023. december 31. Nagyon is indokoltnak tartjuk azt, hogy június 30-áig azt mondja, ez a 2. francia bekezdés a játszóház kialakítása, játszóelemek beszerzése, a Szolgáltató Házban lévő büfé és előkészítő kialakítása és berendezése határideje 2023. június 30. legyen, mert ez pont egy olyan időszak, amikor még a nyári őszi programokat, játszóházi programokat lehetne szervezni közösségeknek és családoknak egyaránt. Tehát a módosító indítvány a 2. francia bekezdés vonatkozásában a határidő június 30. legyen, a többi esetében pedig a december 31. azzal, hogy a Városgondnokság vagy a Városüzemeltetési Iroda - ez nyílván már csak szöveges kiegészítés -, nagyon szigorú ellenőrzés alatt tartsa a területet. Köszönöm.

**Polics József:** Köszönöm szépen. További hozzászólási igényt nem látok. A vitát lezárom. Képviselőasszony hozzászólásának nagy részével egyetértek, egy-kettőt hozzáteszek. Tehát a nyomonkövetés az egy alapdolog és egy fontos dolog. A dolgok, precíz és pontos ismerete megint egy nagyon fontos dolog, és ennél még fontosabb dolog, hogy ez a precízség, pontosság jelenjen meg a szerződésekben is. Akkor és ide be van idézve, de én amikor ez előjött, én elővettem a szerződést is, és ezek nálam, nem jogásznál, ezek pongyola, nem egyértelmű megfogalmazások. Ha mi ezt, így hagytuk, akkor sajnos megadtuk a lehetőséget arra. A másik dolog ne beszéljünk olyanokról, amivel nem vagyunk tisztában, hogy mik az indikátorok, és mit kötnek a szerződések, az egy precíz dolog, és annak meg kell lenni, azokat mi teljesítettük a pályázatnál, már ahhoz kapcsolódó indikátorok voltak. Igen, a város érdeke, hogy ez minél előbb működjön, hát az lenne a jó ha már működött volna a nyáron. Igen, a jegyzőkönyvben a bérlő vállalta a június 30-ai határidőt, amikor egyeztetésre került vele újonnan, akkor azt mondta, hogy a biztonság kedvéért legyen benne a december 31. A testület úgy dönt, hogy módosítja június 30.-ra, akkor június 30. lesz a határidő. Mivel most volt a garanciális bejárás is, úgy néha tele van a hócipőm sok mindennel, de mondtam most végigjárom az egészet, rászántam 2 órát, legalább szellőztettem. Én csak azt mondom, hogy ha a gáz, a villany alapdíjait és a temperáláshoz szükséges költségeit kellett volna kifizetnünk, az nem lett volna piskóta. Mellette valamennyi bevételre tettünk szert, és tanulságként szolgáljon az elkövetkezendő időszakra az, hogy ennél precízebben fogalmazzuk meg azt, amit kérünk, a kerítéstől a korlátig, a kamerától a teakonyháig, a bánom én, a sok minden, ami itt föl van sorolva. Mert ha valamit 2 éven belül kell megvalósítani, és december 16-án 2021-ben lett aláírva a szerződés, akkor az 2 év, az 2023. december 16-án fog lejárni, és ha nem fogalmazzuk meg ott pontosan, hogy mi az a projekt befejezéséig, lásd Határút vagy Nagyrét utca, ami az előbb ott volt, a projekt befejezéséig, de maximum 7 évig. Bérleti díj, mert ezek elég tág fogalmak, és hála isten a ház egyéb része egy pár műszaki problémát leszámítva működik, és éppen ma hajnalban küldtem ki az érintetteknek a szakmának a jelzését arra vonatkozóan, hogy milyen műszaki méréstechnikai problémákat jeleztek, amik ott vannak a házban, csak nem tudunk róla, mert nem vagyunk felkészültek nem vagyunk precízek bizonyos kérdésekben. A módosító indítvány az az, hogy a játszóház vonatkozásában a határidő az ne 2023. december 31. legyen, hanem június 30. Támogatom.

A polgármester szavazásra bocsátotta a módosító indítványt, miszerint az 1.) határozati javaslat 2. francia bekezdésénél a határidő 23. június 30.legyen.

A Képviselő-testület 10 igen szavazattal egyhangúlag elfogadta a módosító indítványt.

Ezután a polgármester szavazásra bocsátotta a többi vonatkozásában az eredeti, 2023. december 31-i határidőt, melyet a Képviselő-testület 10 igen szavazattal, egyhangúlag elfogadott és az alábbi határozatot hozta:

**174/2022. (XII. 14.) sz. határozat**

**TOP-2.1.1-15-BA1-2016-00001 azonosítószámú, „Szabadidőpark és Vállalkozók Háza Komlón” c. projekt keretében létrejött bérleti szerződésekben szereplő határidők módosítása**

A Képviselő-testület – a polgármester előterjesztésében, valamint a Pénzügyi, Ellenőrzési és Gazdasági Bizottság állásfoglalásának figyelembevételével – megtárgyalta a „TOP-2.1.1-15-BA1-2016-00001 azonosítószámú, Szabadidőpark és Vállalkozók Háza Komlón c. projekt keretében létrejött bérleti szerződésekben szereplő határidők módosítása” tárgyú előterjesztést és az alábbi határozatot hozza:

1. A Képviselő-testület jóváhagyja az NBG Play-parks and Sport Kft. és Komló Város Önkormányzat Városgondokság között 2021. december 16-án létrejött, a Játszó- és szolgáltatóház, valamint annak környezetéhez (030/5, 031, 2413/91, 2335/1 és 2413/92 hrsz.) kapcsolódó bérleti szerződés módosítását, azzal, hogy a módosítás keretében egyértelműen kerüljenek meghatározásra a Bérlő által vállalt és még nem teljesített feladatokhoz kapcsolódó határidők 2023. december 31. napjáig történő teljesítésével az alábbiak szerint:

* A konyha, üzemcsarnok, játszóház helyiségeiben árnyékolószerkezetek felszerelése.
* A játszóház kialakítása és játszóelemek beszerzése, a szolgáltatóházban lévő büfé és előkészítő kialakítása és berendezése 2023. június 30. napjáig.
* A büféhez kapcsolódó egyéb berendezés beszerzése a klímaberendezések felszerelése.
* A biztonságos működéshez szükséges mennyiségű kerítés és kapu kialakítása.
* A Bérlő javaslata alapján a játszóházban és a büfében kamerák telepítése.
* Az alap bérleti szerződésben vállalt 10 fős foglalkoztatási létszám biztosítása a teljes bérleti szerződés időtartama alatt.

**Határidő:** 2023. december 31.;

a játszóház kialakítása és játszóelemek beszerzése, a szolgáltatóházban lévő büfé előkészítő kialakítása és berendezése vonatkozásában 2023. június 30.

**Felelős:** Bareith Péter intézményvezető

**Polics József:** Jurinovits Miklóst illeti a szó.

**Jurinovits Miklós:** Köszönöm szépen polgármester úr. Ugye az előbb azt mondta, hogy örüljünk neki, hogy a temperáló fűtés költsége nem a mi nyakunkba szakadt. Ennek én is örülök különben, dehát ezt az épületet nem is azért építettük, hogy a temperáló fűtést mi fizessük. Ezt az épületet azért építettük, hogy ezt megfelelő módon használják, tehát az nem biztos, hogy jó hivatkozás, hogy örüljünk neki, hogy a temperáló fűtést nem mi fizetjük. Én úgy gondolom egy felelős vállalkozó különben pontosan ezt akarja elkerülni, hogy költsége legyen, és bevétele ne legyen. Tehát inkább ezekben az időszakokban arra koncentrál, hogy töltött legyen a hely, és a temperáló fűtés mellett rendes fűtés menjen, és bevétel keletkezzen neki. Köszönöm szépen.

**Polics József:** Erre én csak annyit mondok, ha üresen állna a ház, akkor vonatkozna, a mi költségünk a temperálására. Én úgy gondolom, hogy nem olyan hülye a vállalkozó, hogy ne arra törekedjen, hogy a bevételeit növelje. Aki úgy csinálja, az nem a profi kategóriába tartozik feltételezzük azt, hogy arra törekszik, hogy az ő bevételei növekedjenek, ezáltal pedig a városban a szolgáltatást fogja bővíteni növelni. Dr. Barbarics Ildikót illeti a szó.

**Dr. Barbarics Ildikó:** Én is még ugyanezt el szerettem volna mondani, olyan gyorsan átmentünk a módosító indítvány szavazására, hogy a hozzászólások lemaradtak. Miklóssal teljesen egyetértek, pont ezt akartam a költséggel kapcsolatban, de ha már utólag így elmondta, ami nem szokás, de akkor mondjuk. Tehát, ahogy polgármester úr mondta, „ha nem olyan hülye a vállalkozó”, hát igen a vállalkozó nem annyira hülye, hogy azért nyilvánvalóan mégiscsak valamilyen szinten ő tudta az ő teljesítési határidejét, ha most ezt nem mi találtuk ki feltételezem én. ha most idekerült elénk egy ilyen módosító dátum. Kétségkívül azért mondtam, hogy az egyértelműség miatt támogatjuk, mert egyébként azt mondanám, van egy határidő csinálja meg. Tehát most már egy kicsit egyre több olyan anyag van, amikor a vállalkozó vonatkozásában kerülnek elénk úgy kérések, hogy majdnem mi hajtunk fejet előttük. Jó, persze, hát hogyne, az a legtermészetesebb, hogy mindent előre csúsztattunk tolunk és az elvárásaink egyre inkább csökkennek. Tehát én azt gondolom, hogy van amikor nem konkrét dátumot, egyebet tartalmaz, de az előterjesztésből meghatározott nagyon pontos tételek kapcsán azért nyugodtan feltételezhetjük azt, hogy tudta, ennek ellenére nem történt semmi. Örülhetünk, hogy a ház fűtve van, egyebek vannak, de hát az a terület? Hát azért nem egy szemet gyönyörködtető, valljuk be őszintén, tehát ennél sokkal többet várnánk egy olyan célra bérbe vett ingatlan vonatkozásában, mint az, hiszen ott teljesen más volt. Reméljük, hogy tényleg azt szeretné, hogy őt is gazdagítsa ez a hely, akárcsak a városlakókat. Köszönöm.

**Polics József**: Nehéz az élet, nehéz az élet. Én csak annyit mondok, hogy 2021. 12. hó 16. és elkezdek sorolni néhány ingatlant, amit eladtunk vállalkozás céljára, bérbe adtunk, hogy csináljanak valamit. Hol csináltak valamit? Ahol volt pályázat. Kicsit azért nézzünk magunk elé, és a realitásokat is tegyük oda, és nézzük meg, hogy mi történt az elmúlt 10 hónapban. Ez mindenkinek a magán véleménye, de ettől szép az élet.

**12. sz. napirend**

**Belső ellenőrzési terv 2023. évre és a 2023.2026. évi stratégiai terv**

Előadó: Polics József polgármester

**Polics József:** A Pénzügyi, ellenőrzési és gazdasági bizottság tárgyalta és elfogadásra javasolja.

Frakcióvélemény, kérdés, hozzászólási igény nem volt.

A polgármester szavazásra bocsátotta a határozati javaslatot, melyet a Képviselő-testület 10 igen szavazattal egyhangúlag elfogadott és az alábbi határozatot hozta:

**175/2022. (XII. 14.) sz. határozat**

**Belső ellenőrzési terv 2023. évre és a 2023-2026. évi stratégiai terv**

A Képviselő-testület - a jegyző előterjesztésében, a Pénzügyi, Ellenőrzési és Gazdasági Bizottság véleménye alapján - megtárgyalta a 2023. évre vonatkozó belső ellenőrzési és a 2023-2026. évekre vonatkozó stratégiai tervet és az alábbi határozatot hozza:

1. A Képviselő-testület az előterjesztés 1. és 2. számú mellékleteiben szereplő ellenőrzési terveket jóváhagyja azzal, hogy az éves ellenőrzési terv végrehajtásáról a pénzügyi zárszámadással együtt a jegyző beszámol a testületnek.
2. A Képviselő-testület az előterjesztés 3. és 4. számú mellékletében szereplő ellenőrzési terveket megismerte, azok tartalmával egyetért azzal, hogy azok végrehajtásáról a pénzügyi zárszámadással együtt a jegyző beszámol a testületnek.

**Határidő**: a 2023. évi pénzügyi zárszámadással egyidejűleg

**Felelős**: dr. Vaskó Ernő címzetes főjegyző

**13. sz. napirend**

**A Dél-Kom Nonprofit Kft. írásbeli határozathozatala során a polgármester által leadott szavazat jóváhagyása**

Előadó: Polics József polgármester

**Polics József:** A Jogi, ügyrendi és közbeszerzési bizottság tárgyalta és elfogadásra javasolja.

Frakcióvélemény, kérdés, hozzászólási igény nem volt.

A polgármester szavazásra bocsátotta a határozati javaslatot, melyet a Képviselő-testület 10 igen szavazattal egyhangúlag elfogadott és az alábbi határozatot hozta:

**176/2022. (XII. 14.) sz. határozat**

**A Dél-Kom Nonprofit Kft. írásbeli határozathozatala során a polgármester által leadott szavazatok jóváhagyása**

A Képviselő-testület – a polgármester előterjesztésében, valamint a Jogi, ügyrendi és közbeszerzési bizottság véleményének figyelembevételével - megtárgyalta „a Dél-Kom Nonprofit Kft. írásbeli határozathozatala során a polgármester által leadott szavazat jóváhagyása” című előterjesztést, és az alábbi határozatot hozza:

1. A Képviselő-testület megismerte azt az előkészítő anyagot, amely alapján a Dél-Kom Nonprofit Kft. taggyűlés tartása nélkül, írásbeli döntéshozatal útján határozott, és amelyre vonatkozóan a polgármester – az önkormányzatot képviselve - írásban adta le *igenlő* szavazatát.
2. A Képviselő-testület utólag jóváhagyja a polgármester által az 1. pontban szereplő határozati javaslat tekintetében leadott – az előterjesztés 5. sz. mellékleteként csatolt szavazólap szerinti - szavazatát.

**14. sz. napirend**

**A Komlói Kistérség Többcélú Önkormányzati Társulás Társulási Tanácsának ülésén hozott határozat jóváhagyása**

Előadó: Polics József polgármester

**Polics József:** Két bizottság tárgyalta, a Humán bizottság és a Pénzügyi, ellenőrzési és gazdasági bizottság és mindkettő elfogadásra javasolja.

Frakcióvélemény, kérdés, hozzászólási igény nem volt.

A polgármester szavazásra bocsátotta a határozati javaslatot, melyet a Képviselő-testület 10 igen szavazattal, egyhangúlag elfogadott és az alábbi határozatot hozta:

**177/2022. (XII. 14.) sz. határozat**

**A Komlói Kistérség Többcélú Önkormányzati Társulás Társulási Tanácsának ülésén hozott határozatok jóváhagyása**

A Képviselő-testület – a polgármester előterjesztésében, a Humán Bizottság, valamint a Pénzügyi, Ellenőrzési és Gazdasági Bizottság véleményének figyelembevételével - megtárgyalta a Komlói Kistérség Többcélú Önkormányzati Társulás Társulási Tanácsának ülésén hozott határozatok jóváhagyása tárgyú előterjesztést, és az alábbi határozatot hozza:

1. A Képviselő-testület megismerte és utólagosan elfogadja a Komlói Kistérség Többcélú Önkormányzati Társulás Társulási Tanácsának 2022. november 23-i ülésén hozott 23-27/2022. (XI.23.) számú határozatait.

**Határidő:** 2022. december 15.

**Felelős:** Polics József polgármester

**15. sz. napirend**

**XII. Komló Városi Nemzetközi Kolbásztöltő Fesztivál nagyrendezvényi költségkerete**

Előadó: Polics József polgármester

**Polics József:** A rendezvény részletes tervezett költségvetése kiosztásra került. A Pénzügyi, ellenőrzési és gazdasági bizottság tárgyalta. Dr. Barbarics Ildikónak ügyrendi javaslata van.

**Dr. Barbarics Ildikó:** Köszönöm a szót. Miután most kaptuk meg az anyagot, meg hát egyéb kapcsán is lenne -, egy kis szünet elrendelését kérnénk a tárgyalás előtt. Köszönöm.

**Polics József:** Köszönöm szépen, akkor tárgyalási szünetet rendelek el, 5-10 perc szünet következik.

**Polics József:** Tisztelettel köszöntök újra mindenkit a nyílt ülés 15.) számú napirendi pontján a XII. Komlói Nemzetközi Kolbásztöltő Fesztivál nagyrendezvényi költségkerete a napirend. Az előterjesztést a Pénzügyi, ellenőrzési és gazdasági bizottság tárgyalta és nem hozott támogató döntést, hiányzott a rendezvény költségtervezete, ami most kiosztásra került. A testületi ülés elején, a szünetben a frakció megbeszélte. Kérdezem van-e frakcióvélemény? Dr. Barbarics Ildikót illeti a szó.

**Dr. Barbarics Ildikó:** Köszönöm a szót. Igen, a frakció a rendezvényt támogatja - ez egyúttal egyébként határozati javaslat módosítás is -, a költségekre vonatkozó napirendi pontokat azonban nem, illetve az ezt módosító indítványunk, hogy a rendezvény megszervezését, támogatását határozza el a Képviselő-testület, azonban az egyéb pontos, forintális összegekről nem javasoljuk a mostani döntést. Mindenképpen szeretnénk a rendező, az egyik rendező szervvel leülni és nyílván önkormányzati keretek között azt részleteibe menően átbeszélni és ezt követően dönteni a költségekről, illetve azok támogatásáról. Úgy gondolom ez azért sem lehet probléma, mert hát rendkívüli ülések tömkelegét üljük január első felében. Én azt gondolom, ha az egyeztetés megtörténik, akkor utána a döntés is meg tud születni. Köszönöm.

**Polics József:** Köszönöm szépen. Van-e további kérdés, vélemény nyilvánítási igény? Kispál Lászlót illeti a szó.

**Kispál László:** Köszönöm. Én azt gondolom, hogy az elmúlt időszakban végig az a pénzügyi gond kísért bennünket, hogy mit hogyan, veszekedtünk pár tízezer forintokon, kinek, mit adunk és okkal-joggal kértük azt, hogy itt egy költségkimutatás történjen annak érdekében, hogy társszervezőként lássuk mik jelennek meg, hiszen tudjuk a nagyon nagy számú részvételt, tudjuk, hogy körülbelül tudjuk, hogy milyen bevételi lehetőségek állnak rendelkezésre. Azt is tudjuk a városnak milyen lehetőségek állnak rendelkezésre. Én azt gondolom, van egy 2 olyan tétel itt és nem akarok ebből feltétlen mindent kiemelni, ami egy jól átgondolt szervezői munka mellett kispórolható, megtakarítható, ha már mástól ezeket vártuk el. Van olyan szólás-mondás, hogy „Lehajolunk minden forintér” ez így kell, hogy legyen. De az is igaz, hogy ne engedjünk el rendezvényeket, amelyek a városban megfelelő rangot, tekintélyt vívtak ki maguknak, csak segítsük a megrendezését. Én azt gondolom, hogy a zenekarok tudják magukkal hozni a hangosítást, és már nem biztos, hogy tételként meg kell jelenni. Én azt gondolom, hogy egy őrzés-védés ebben a létszámban, amit itt terveznek 70 csapat részvételével, nem biztos, hogy abban a létszámban kell, és olyan összegszerűen, ami itt szerepel, illetve lehet, hogy egy pályázat alapján vannak más őrző-védő cégek, talán még ebben más is ki tud segíteni, és a büféért mi fizetünk 100.000 forintot, akkor én furcsállom, hogy a büfébe az árképzés miért az, ami. Szóval nem jó, hogyha szemezgetünk ebben, az egészet át kell tekintenünk, az egészre vissza kellene térnünk, és akkor lehet, hogy nem támogatnunk kell, hanem biztatunk és segítenünk és nem összeggel, hanem más módon kell a támogatásoknak megjelenni. Lehet, hogy itt egy spórolás érhető el, hogyha többen, más szemszögből, versenyhelyzetben, kis hozzáértéssel, ezeket átgondolva engedjük el, de a rendezvény kerüljön megrendezésre, a szervezők készülődjenek, és mi bármikor összeülünk annak érdekében, ha ezen túl vagyunk, hogy megadjuk a pénzügyi támogatást. Köszönöm.

**Polics József:** Köszönöm szépen. Kíván-e még valaki hozzászólni, véleményt nyilvánítani? Én úgy gondolom, hogy a rendezvény biztonságos megtartásához azért szükség van arra, hogy meglesz rá a fedezet, még minden rendezvénynek így álltunk neki. Lehet ezt a javaslatot elfogadni, de akkor záros határidőn belül ezt a részét véglegesíteni kell. Ez a záros határidő erre az évre vonatkozik, és utána bármikor tarthatunk rendkívüli testületi ülést, ha menet közben kézbe csapás megtörtént, úgy gondolom, hogy az már egy garancia arra, hogy nyugodtan lehet hirdetni, nyugodtan lehet csapatokat toborozni, nyugodtan lehet szervezni. Tehát én arra kérem a KÖT frakciót és annak tagjait, akik ezt az egyeztetést le fogják folytatni, akkor ezt a módosító határozati javaslatot úgy tegyük meg, hogy a költségtervet, annak tartalmát december 31-éig egyeztetetni kell. Én itt vagyok a jövő héten, utána való héten is, akkor azért nem 100%-ban, de bármikor, egyeztetett időpontban állok rendelkezésre, csak a arra figyeljünk, hogy a rendezvény színvonalát növeljük ne csökkentsük. Hát a hangosításról meg hallgassuk meg, és minden területen hallgassuk meg az érintetteket, és legyen belőle egy végleges forgatókönyv. Az biztos, hogy én mindent megteszek annak érdekében, hogy az önkormányzati támogatást minimalizáljam megszerzett forrásokból, ha utólag is. De ahhoz, hogy a rendezvényt, ezt a rendezvényt, ami nemzetközi hírű és sikeres, és a komlóiak nagyon kedvelik, ezt meg kell tartani. Kispál Lászlót illeti a szó.

**Kispál László:** Csak azért kértem szót, mert meg akarom erősíteni polgármester úr szavait, az utolsó mondatait. Teljesen egyetértünk, meg kell rendezni, meg kell szervezni. Abban nem, hogy december 31-ig, hiszen garanciát adunk arra, hogy a felmerült indokolt költségeket meg fogjuk szavazni. Lehet időpontot keresni, hogy mikor de ez legyen figyelmeztetés arra, hogy a hozzánk bekilincselő, bármilyen típusú támogatás kerüljön terítésre a többségi szavazat megnyerése érdekében a többségi frakcióhoz. Nem akar a többségi frakció egy benyújtott 1,8 millió forintos támogatásnál csak jóindulatból szavazni. A jóindulat megvan, kérjük a rendezvényt. Ügyesek a szervezők, de kérjük nyerjék meg a többségi akaratot, hogy az mögött valós pénzügyi igények jelennek meg. Ma vitatkoztunk más területen ugyanezekről, ahhoz én kevésbé értek, itt egy kicsit már mondhatom, hogy közelebb áll hozzám, majdnem hasonló területen dolgozom én is, de hát van azért, ami tényleg nem győz meg, ennyi. Úgyhogy tervezze a szervező, polgármester úr nagyon jól mondja nemzetközi hírű, meg kell rendezzük ezt is, mi akarjuk, mi is ezt akarjuk pontosan így megfogalmazva. Csak ennyit, hogy hogy a jövőben lesznek még ilyenek, elvárjuk, hogy kapjunk információt, megelőzhető lesz, akkor nem így kapkodunk a végén, és nem ilyenkor jövünk rá arra, hogy ha kapunk egy költségtérítést, akkor igaz a kérdésünk, hogy hát erről miért nem tudunk, és miért nem vontak be, hogy a szavazatunkat megnyerjék. Köszönöm.

**Polics József:** Köszönöm szépen. Ajjaj, hogyan mondjam el neked, amit nem lehet... Én azt mondom, hogy az 1.000.000, ha már a szám szóba került, 1.000.000 forint a rendezvény támogatására, a 800.000 a mi vendégeinkre. Meg kell nézni egy-két számlát, hogy hogyan alakulnak a vendégköltségek, és ez pont nem kívánom elmondani az alpolgármester úrnak. Tehát a rendezvény biztonságos megtartásához az kell, hogy a fedezet és tudva a program rendelkezésre álljon.

Tehát a módosító javaslat egyik része az volt, hogy a Képviselő-testület támogatja a XII. Komlói Nemzetközi Kolbásztöltő Fesztivál megrendezését, annak támogatásáról, összegéről később dönt és a rendezvény költségvetését kívánja egyeztetni a költséghatékonyság érdekében. Határidő: a költséghatékonyságra december 31. Aki egyetért, igennel szavazzon.

A Képviselő-testület 10 igen szavazattal, egyhangúlag elfogadta a módosított határozati javaslatot és az alábbi határozatot hozta:

**178/2022. (XII. 14.) sz. határozat**

**XII. Komló Városi Nemzetközi Kolbásztöltő Fesztivál nagyrendezvényi költségkerete**

A Képviselő-testület – a polgármester előterjesztésében, a Pénzügyi, Ellenőrzési és Gazdasági Bizottság javaslatának figyelembevételével – megtárgyalta a XII. Komló Városi Nemzetközi Kolbásztöltő Fesztivál nagyrendezvényi költségkerete c. előterjesztést és az alábbi határozatot hozza:

1. A Képviselő-testület támogatja a XII. Komlói Nemzetközi Kolbásztöltő Fesztivál megrendezését.

2. A Képviselő-testület tagjai és a polgármester további egyeztetéseket folytat a rendezvény részletes költségtervének pontosítása tárgyában, annak jóváhagyása érdekében.

**Határidő:** 2022. december 31. egyeztetésekre,

2023. január 15. a végleges döntésre

**Felelős:** Polics József polgármester

**Polics József:** A nyilvános testületi ülést 16 óra 37 perckor bezárom. A következő napirendi pont tárgyalására az önkormányzati törvény alapján zárt ülésen kerül sor.

**K.m.f.**

**dr. Vaskó Ernő Polics József**

**címzetes főjegyző polgármester**